
PATVIRTINTA
Šakių rajono savivaldybės
administracijos direktoriaus
2026 m.                     d. įsakymu Nr. AT-

ŠAKIŲ RAJONO SAVIVALDYBĖS ADMINISTRACIJOS
LUKŠIŲ SENIŪNIJA

2025-ŲJŲ METŲ VEIKLOS PLANO ATASKAITA

Seniūnija yra Šakių rajono savivaldybės administracijos struktūrinis teritorinis padalinys, veikiantis tam tikroje savivaldybės teritorijos dalyje. Seniūnijos aptarnaujamos teritorijos ribas savo sprendimu nustato savivaldybės taryba.

LUKŠIŲ SENIŪNIJOS MISIJA – savo administraciniame padalinyje padėti įgyvendinti Vietos savivaldos įstatyme administracijai pavestus uždavinius, kūrybingai veikti pagal savivaldybės administracijos direktoriaus patvirtintus seniūnijos veiklos nuostatus, organizuoti ir užtikrinti efektyvų savarankiškų ir valstybės deleguotų funkcijų valdymą, bendradarbiauti su esamomis kaimo bendruomenėmis, apibendrinti seniūnijos gyventojų pastabas, pasiūlymus ir siekti juos įgyvendinti.

LUKŠIŲ SENIŪNIJOS VIZIJA – užtikrinti savivaldos plėtrą, sukurti sveiką, švarią, saugią ir patogią gyvenamąją aplinką, pagerinti gyvenimo kokybę kiekvienam bendruomenės nariui, tęsti kultūrinio turizmo plėtrą Zyplių dvaro ansamblyje, efektyviai išnaudoti visus turimus gamtos resursus kaimo turizmo vystymui, pritraukti investicijas siekiant sukurti palankias sąlygas verslui.

Šakių rajono savivaldybės administracijos Lukšių seniūnija planavo 2025 metų veiklą, vadovaudamasi Šakių rajono savivaldybės 2025–2035 metų strateginiu plėtros planu, patvirtintu Šakių rajono savivaldybės tarybos 2024 m. gruodžio 20 d. sprendimu Nr. T-402 ,,Dėl Šakių rajono savivaldybės 2025–2035 metų strateginio plėtros plano patvirtinimo“ ir Šakių rajono savivaldybės strateginiu veiklos planu, patvirtintu Šakių rajono savivaldybės tarybos 2025 m. vasario 21 d. sprendimu Nr. T-29 „Dėl Šakių rajono savivaldybės 2025–2027 metų strateginio veiklos plano patvirtinimo“, bei išsikėlė sau uždavinius:
· Formuoti šiuolaikinę susisiekimo infrastruktūrą;
· Užtikrinti savivaldybės teritorijų vystymosi kryptingumą, jų prieinamumą ir atitiktį gyventojų poreikiams;
· Mažinti socialinės dezintegracijos ir skurdo prielaidas; 
· Užtikrinti savivaldybės funkcijų ir įsipareigojimų vykdymą;
· Gerinti viešojo valdymo praktiką;
	
Šakių rajono savivaldybės 2025–2035 metų strateginiame plėtros plane numatė Šakių rajono savivaldybės viziją: patogus gyventi zanavykų kraštas, puoselėjantis tradicijas ir užtikrinantis darnią plėtrą bei gyvenimo kokybę.
Šakių rajono savivaldybės 2025–2027 metų strateginis veiklos planas buvo parengtas vadovaujantis strateginiame plėtros plane nustatytais tikslais, uždaviniais ir priemonėmis. Strateginio veiklos plano uždavinių pasiekimai ir programų įgyvendinimas prisidėjo prie strateginiame plėtros plane nustatytų tikslų, uždavinių ir priemonių įgyvendinimo. 






2025 M. STRATEGINIUS UŽDAVINIUS ĮGYVENDINANČIOS PROGRAMOS

Šakių rajono savivaldybės administracijos Lukšių seniūnija, vykdydama savo veiklą, prisidėjo prie Šakių rajono savivaldybės 2025–2027 metų strateginio veiklos plano dalies programų įgyvendinimo, tarp jų:
1. Teritorijų vystymo ir ekonominės aplinkos gerinimo programa (kodas 001);
2. Sveikatos stiprinimo ir socialinės integracijos didinimo programa (kodas 003);
3. Valdymo programa (kodas 004).

VEIKLOS APŽVALGA PAGAL LUKŠIŲ SENIŪNIJOS METINĮ VEIKLOS PLANĄ

Lukšių seniūnijos pagrindinis tikslas buvo gerinti gyvenimo kokybę seniūnijoje. Įgyvendinant Lukšių seniūnijos 2025 metų veiklos plane iškeltą tikslą, buvo vykdomos savarankiškos ir deleguotos funkcijos, seniūnijos gyventojai buvo aptarnaujami laiku ir kokybiškai, buvo suteikiama reikalinga informacija, išduodamos pažymos ir kiti reikalingi dokumentai, suteikiama reikalinga socialinė pagalba, buvo vykdoma gyvenamosios vietos deklaravimo funkcija. Siekiama efektyviai išnaudoti visus esamus rezervus nedarbui mažinti, rūpinomės kultūros, paveldo objektais ir paminklais, atlikome notarinius veiksmus, įstatymų nustatyta tvarka, pritraukėme investicijas, siekdami sukurti palankias sąlygas verslui, siekėme kokybiškai organizuoti kapinių priežiūrą. Kūrybingai kūrėme saugią ir švarią aplinką bendruomenės nariams.
Seniūnijoje, 2025 m. gruodžio 31 d. duomenimis, gyvenamąją vietą buvo deklaravę 2009 gyventojai. Seniūnija buvo suskirstyta į 7 seniūnaitijas: Ežero, Siesarties, Lepšių, Plynių, Akėčių, Liepalotų ir Gerdžių. 

	DUOMENYS APIE SENIŪNIJĄ

	1.
	Seniūnijos plotas
	ha
	16903,94

	2.
	Bendras kelių ir gatvių ilgis
	km
	109

	3.
	Gatvių skaičius
	vnt.
	33

	4.
	Valomų šaligatvių plotas 
	m2
	9700,0

	5.
	Tvarkomų kapinių skaičius
	vnt.
	7

	6.
	Kapinių teritorijų plotas: visuomeninės kapinės, senkapiai, karių kapai
	ha
	3,19

	7.
	Seniūnijos prižiūrimų želdinių plotas
	ha
	23

	8.
	Zyplių dvaro parko plotas
	ha
	22

	9.
	Zyplių dvaro ansamblio miškas
	ha
	30

	10.
	Eksploatuojamų šviestuvų skaičius
	vnt.
	700

	11.
	Socialiai remtinų šeimų skaičius
	šeimų sk.
	41

	12.
	Vienkartinių pašalpų mokėjimas
	vnt.
	9

	13.
	Įdarbintų gyventojų užimtumo didinimo programoje 
	vnt.
	2

	14.
	Išduodamos pažymos gyventojams
	vnt.
	30

	15.
	Sudaromi notariniai veiksmai
	vnt.
	23

	16.
	Atliekų tvarkymo darbai (surenkamos šiukšlės )
	t
	69



LUKŠIŲ SENIŪNIJOS 2025 METŲ VEIKLOS PLANO ĮGYVENDINIMO APŽVALGA

Įgyvendinant Lukšių seniūnijos 2025 metų veiklos planą siekėme prisidėti prie Šakių rajono savivaldybės 2025–2027 metų strateginiame plėtros plane numatytų tikslų įgyvendinimo:
· Skatinti ekonominę plėtrą ir užtikrinti teritorijų vystymą;
· Didinti švietimo ir kultūros paslaugų prieinamumą ir kokybę;
· Didinti socialinę gerovę;
· Stiprinti vietos savivaldą.

Lukšių seniūnija 2025 m. įgyvendino:
· Šakių rajono savivaldybės 2025–2027 metų strateginio veiklos plano programos kodas 001 „Teritorijų vystymo ir ekonominės aplinkos gerinimo programa“ seniūnijos uždavinio „Formuoti šiuolaikinę susisiekimo infrastruktūrą“ priemonę „Kelių ir gatvių kokybės užtikrinimas“. Įgyvendinant šią priemonę 2025 m. buvo lyginami kelkraščiai, transportuojamas gruntas, pakraunant ekskavatoriumi, žvyruojami seniūnijos keliai ir gatvės, pagal poreikį valomas sniegas, tvarkomos pakelės, užtaisomos kelio išdaužos, užpilant naujomis medžiagomis, šalinami krūmai nuo kelio griovių šlaitų mechanizuotu būdu. Seniūnijoje buvo 109,149 km prižiūrimų gatvių ir kelių. 2025 m. kelius greideriu lygino 3 kartus – pavasarį ir rudenį,  užpylėme 2490 t žvyro ir išlyginome, buvo nupirkta 2850 kg šalto asfalto ir  užtaisyti kelių įlūžimai Lukšių miestelyje, Liepalotų kaime ir Lepšių kaime. 
· Šakių rajono savivaldybės strateginio 2025–2027 metų veiklos plano programos kodas 001 ,,Teritorijų vystymo ir ekonominės aplinkos gerinimo programa“ seniūnijos uždavinio „Užtikrinti savivaldybės teritorijų vystymosi kryptingumą, jų prieinamumą ir atitiktį gyventojų poreikiams“ ir uždavinio priemonę „Aplinkotvarkos ir atliekų tvarkymo sistemos gerinimas“.
· Įgyvendinant 2025 m. šias priemones, seniūnijoje buvo atliekami aplinkos tvarkymo darbai, buvo iš naujo padaryta Draugystės gatvės šaligatvio dalis, Sodo gatvėje įrengtas naujas dviračių -pėsčiųjų takas. Darbus atliko rangovai. Seniūnijos darbuotojai šioje gatvėje pašalino medžius bei nuardė buvusių trinkelių dangą. Seniūnijos teritorijoje buvo nuolat tvarkomi parkai ir skverai, pjaunama veja, sodinamos gėlės, prižiūrimi gėlynai, renkamos šiukšlės, puoselėjamas kraštovaizdis. Aplinkos priežiūrai ir tvarkymui seniūnijoje buvo pasitelkti 8 nuolatiniai darbuotojai. Prižiūrima teritorija siekė daugiai nei 70 hektarų. Seniūnijoje buvo apšviestos 27 gatvės, prižiūrimi 700 šviestuvų, 3,19 ha veikiančių ir neveikiančių kapinių. Įsigijome daugiamečių augalų – medžių ir žydinčių krūmų, kuriuos pasodinome prie Lukšių kultūros namų, esančioje teritorijoje, Lukšių miestelio ,,Siesarties vingio“ parko teritorijoje ir prie Lukšių seniūnijos pastato. Buvo nuolat vykdomi Zyplių dvaro parko, kiemo ir pastatų priežiūros bei tvarkymo darbai. Glaudžiai bendradarbiaudami su Lukšių bendruomenės centru, daug prisidėjome prie Lukšių Šv. Juozapo parapijos pertvarkomo Lukšių bažnyčios tako ir šventoriaus. Zyplių dvaro ansamblio kieme nugriovėme pavojingą medinę lauko estradą. Lukšių kapinėse pastatėme 5 kalvio, tautodailininkų plenero metu, pagamintus laistytuvų stovus. 
· Miestelio parkeliuose bei kitose viešose erdvėse buvo sodinamos gėlės ir prižiūrimi gėlynai. Zyplių dvaro arklidėse, kartu su Šakių kultūros centro Lukšių padaliniu, pakeitėme 54 kv. m grindų ir padėjome įrengti Lekėčių miško muziejaus ekspozicijos patalpas, Zyplių dvaro arklidėse. Bendradarbiaudami su Lukšių bendruomenės centru  atnaujinome ,,Atminties“ koplytėlės stogą, išlaikydami pirminį pavidalą, plano remontuoti Lukšių kapinių vartus neįvykdėme, nes nepavyko surasti meistro galinčio padaryti šį darbą. Nesudėjome bortelių, įrėminančių ,,Siesarties vingio“ parko takus ir gėlynus, neperdažėme Lukšių kultūros namų pastato fasadinių laiptų, nes fiziškai nespėjome atlikti šių darbų, dėl nepalankių oro sąlygų vasaros metu. Lukšių miestelio centre atnaujinome kompoziciją ,,Vartai į antrąjį tūkstantmetį“, atnaujinime Lukšių miestelio herbo kompoziciją, atnaujinome buvusių fontanų atitvarus. Dalinai atlaisvinome Zyplių dvaro ansamblio karvidės pastato patalpas, perkeliant seniūnijos dirbtuves į kitą kieme, esantį ūkinį pastatą. Įrengėme Zyplių dvaro ansamblio naujo kalvės stogo lietaus vandens nutekėjimo sistemą, užkalėme vėjalentes, pakalėme naują dažytą skardą, įvedėme naują elektros įvadą, išbetonavome grindis, sumontavome naują dūmtraukį, įrengėme patalpą elektrikui. Suremontavome Zyplių dvaro ansamblio pagrindinius vartus. Seniūnijos dirbtuvių kieme, esančiame prie Zyplių dvaro karvidės, perkėlėme naujai pagamintą tvorą su vartais. Uždengėme naują Zyplių dvaro ansamblio šunidės skardinį stogą, apsaugantį paveldo objektą nuo sunykimo.
· Surinkome kapinių šiukšles pagal galimybes rūšiavome, žaliąsias atliekas kompostavome seniūnijoje esančioje aikštelėje. Stiklo ir plastiko atliekos iš kapinių buvo išvežamos pagal grafiką. Per metus surinkti apie 69 tonas nerūšiuojamų atliekų.
· Šakių rajono savivaldybės strateginio 2025–2027 metų veiklos plano programos Kodas 003 „Sveikatos stiprinimo ir socialinės integracijos didinimo programa“ uždavinio „Mažinti socialinės dezintegracijos ir skurdo prielaidas“ ir priemonę „Užtikrinti finansinės pagalbos teikimą Lukšių seniūnijos gyventojams (išmokos mokėjimams ir kt.)“. Įgyvendindama šią priemonę seniūnija siekė, kad darbuotojai tobulintų savo žinias, jas taikytų darbe, dirbant su socialiai remtinais, socialinę atskirtį, socialinių problemų turinčiais bei gaunančius priklausančias išmokas žmonėmis, lankė vienišus senelius ir kitus socialiai remtinus žmones, kuriems reikalinga materialinė ar moralinė parama. Lukšių seniūnijoje buvo apie 41 socialiai remtina šeima, joms buvo mokamos socialinės pašalpos, 9 šeimoms buvo suteikta vienkartinė piniginė parama, dėl sunkios materialinės padėties, pagal atsiradusį poreikį, dėl ligos ar kitos nelaimės. Taip pat seniūnijoje buvo priimami žmonės, kurie norėjo pateikti prašymus, dėl socialinės finansinės, materialinės paramos, kompensacinės technikos įsigijimo, kuriems buvo reikalingos konsultacijos, dėl ligonių slaugos ar priežiūros, bei kitais socialiniais klausimais. 2025 m. ,,PARAMOS“ programoje buvo priimti 587 prašymai iš gyventojų socialinių išmokų gavimui, buvo priimtas 41 prašymas iš gyventojų, dėl socialinių paslaugų gavimo ir nustatytas jų poreikis, buvo priimti 38 prašymai iš gyventojų, dėl paramos mokiniams: nemokamų pietų, mokyklinio krepšelio, buvo priimti 178 prašymai, pagal materialinio nepritekliaus mažinimo programą teikiamą paramą į socialinę kortelę. Lukšių seniūnija bendradarbiaudama su asociacija ,,Lukšių bendruomenės centras“ vykdė tęstinį Lukšių vaikų dienos centro projektą, centrą lankė 25 vaikai iš šeimų turinčių problemų. Projektas buvo finansuojamas Socialinės apsaugos ir darbo ministerijos bei Šakių rajono savivaldybės lėšomis. Dalyvaudami šioje projektinėje veikloje padėjome Lukšių bendruomenės centrui perkelti Lukšių vaikų dienos centrą į Lukšių kultūros namų patalpas. Suremontavome Lukšių kultūros namų buitinę patalpą, kurioje maitinami vaikų dienos centro vaikai. Pritaikėme patalpą maitinimui, nupirkome naujus virtuvinius baldus. Lukšių seniūnijoje buvo vykdoma visuomenei naudinga veikla, remontuojami socialiniai būstai ir administruojamos negyvenamosios patalpos seniūnijoje. Visuomenei naudingos veiklos atlikimui buvo pasitelkta 18 socialinę išmoką gaunančių asmenų. Praėjusiais metais dviejuose savivaldybės būstuose buvo atlikti gyvenimo sąlygų pagerinimai - buvo nupirktas ir įleistas į geriamojo vandens šulinį siurblys, Vytauto g. 1, Liepalotų k., Lukšių sen., Šakių rajone, kad socialiai remtina šeima galėtų naudotis vandeniu, buvo įrengtas dušas. Kalvės g. 9-4, Lepšių k. savivaldybės būste, dviejuose kambariuose, pakeitėme du langus. Seniūnija administruoja 13 negyvenamų patalpų. 
· Programos Kodas 003 „Sveikatos stiprinimo ir socialinės integracijos didinimo programa“ uždavinio „Mažinti socialinės dezintegracijos ir skurdo prielaidas“ ir priemonę „Savivaldybės gyventojų užimtumo skatinimas“ buvo tvarkomos gatvės, pakelės, takai, prižiūrimi šaligatviai ir vietinės reikšmės kelių pakraščiai, pjaunama žolė, prižiūrimi želdiniai, tam panaudojant pagal užimtumo didinimo darbų programą buvo įdarbinti 2 žmonės, kurie aprūpinanti būtinomis darbo priemonėmis. 
· Šakių rajono savivaldybės strateginio 2025–2027 metų veiklos plano programos Kodas 004 „Valdymo programa“ seniūnijos uždavinio ,,Užtikrinti savivaldybės funkcijų ir įsipareigojimų vykdymą“ priemonę ,,Savivaldybės valdymo ir funkcionalumo užtikrinimas“. Įgyvendinant šią priemonę seniūnijos 5 darbuotojai , dalyvavo civilinės saugos mokymuose, seniūnijos specialistė dalyvavo Elektroninio archyvo informacinės sistemos (EAIS) sąsajos su dokumentų valdymo sistema (DVS) mokymuose.  Mokymo metu įgytos žinios buvo pritaikytos vykdant savo darbo funkcijas, bei pasiruošimas atėjus dienai ,,X“, buvo planuojamos išlaidos transporto išlaikymui, kanceliarinių prekių įsigijimui, komunalinių paslaugų apmokėjimui, seniūnijos patalpų išlaikymui. 
· Šakių rajono savivaldybės strateginio 2025–2027 metų veiklos plano programos Kodas 004 „Valdymo programa“ seniūnijos uždavinio „Gerinti viešojo valdymo praktiką“ priemonę „Administracinės naštos mažinimo priemonių įgyvendinimas. Įgyvendinant šią priemonę buvo išduoti per trumpesnį laiką visi dokumentai nei nustatyta teisės aktuose. Greičiau, nei nustatyta teisės aktuose, išduotų DVS priemonėmis leidimų ir pažymų dalis nuo visų išduotų minėtų dokumentų skaičiaus DVS sudarė daugiau nei 80 procentinių punktų. Įgyvendinant šią priemonę buvo dirbama su Registrų centro Metrikacijos ir gyvenamosios vietos deklaravimo informacine sistema (MGVDIS), DVS programa (KONTORA), VIPIS viešųjų pirkimų sistema. Buvo išduota 30 pažymų juridiniams faktams patvirtinti ir nuolat buvo susirašinėjama su įvairiomis institucijomis įstaigos veiklos klausimais. Buvo išsiųstas 81 raštas. Leidimų važiuoti sunkiasvorėmis transporto priemonėmis ir žemės kasimo darbams vykdyti neišdavėme, buvo išduoti 25 laidojimo leidimai. Išsiuntėme 10 rekomendacijų, gauti leidimui saugotinų medžių ir krūmų kirtimo, persodinimo ar kitokio pašalinimo, genėjimo darbams atlikti. Buvo įgyvendinamos gyvenamosios vietos deklaravimo funkcijos: faktinę gyvenamąją vietą pavirtinančių pažymų išdavimų išdavėme 49, priėmėme 10 prašymų, dėl gyvenamosios vietos adreso keitimo, tikslinimo, naikinimo ir atitinkamai priėmėme sprendimus, į gyvenamosios vietos neturinčių asmenų apskaitą buvo įtraukti 54 asmenys. Atlikome 23 notarinius veiksmus, tame skaičiuje sudarėme 11 testamentų.
Įgyvendinant 2025 metų veiklos planą seniūnijos darbuotojai kartu su seniūnijos teritorijos gyvenamųjų vietovių atstovais – seniūnaičiais, bendruomenių pirmininkais aktyviai dalyvavo savivaldybės institucijose ir savivaldybės teritorijoje veikiančiose valstybinėse įstaigose rengiant sprendimus bei juos įgyvendinant.
Įgyvendinant 2025 m. veiklos planą bei uždavinius buvo užtikrinamas priskirtos teritorijos visuomenės viešųjų poreikių ir interesų tenkinimas ir seniūnijos funkcijų vykdymas. Seniūnija laiku planavo ir efektyviai naudojo finansinius, žmogiškuosius bei materialinius išteklius, apibendrino statistinius praėjusių metų veiklos duomenis ir pateikė juos ataskaitoje seniūnijos gyventojams ir administracijos direktoriui.
Seniūnijos funkcijos 2025 m.:
· neviršydama savo įgaliojimų, seniūnijos teritorijoje organizavo ir kontroliavo savivaldybės institucijų sprendimų įgyvendinimą arba pati juos įgyvendino;
· prireikus įvertino atskirų šeimų (asmenų) gyvenimo sąlygas bei poreikius ir pateikė savivaldybės administracijai siūlymus, dėl socialinės paramos toms šeimoms (asmenims) reikalingumo ir paramos būdų;
· reikalui esant buvo dalyvaujama organizuojant civilinę saugą;
· dalyvavo rengiant ir įgyvendinant gyventojų užimtumo programas seniūnijos aptarnaujamoje teritorijoje;
· organizavo viešuosius ir visuomenei naudingus darbus;
· organizavo ir (arba) kontroliavo savivaldybės kelių, bendrojo naudojimo teritorijų, kapinių, želdinių, gatvių, šaligatvių valymą ir priežiūrą, gatvių ir kitų viešų vietų apšvietimą;
· nustatyta tvarka organizavo socialinės paramos teikimą ir pašalpų mokėjimą;
· tvarkė priskirtus registrus ir nustatyta tvarka teiks duomenis;
· tvarkė gyvenamosios vietos deklaravimo duomenų ir gyvenamosios vietos neturinčių asmenų apskaitą;
· išdavė laidojimo leidimus;
· tikrino informaciją norint gauti saugotinų medžių ir krūmų kirtimo, persodinimo ar kitokio pašalinimo, genėjimo leidimus;
· atliko notarinius veiksmus;
· laiku tvarkė archyvinius duomenis;
· išdavė pažymas ir kitus dokumentus;
· tvarkė būsto šildymo išlaidų kompensacijos ir paramos labiausiai skurstantiems asmenims.
Įgyvendinant Lukšių seniūnijos 2025 metų veiklos plane iškeltus uždavinius, vykdant savarankiškas ir valstybės deleguotas funkcijas, seniūnijos gyventojai buvo aptarnaujami laiku ir kokybiškai. Jiems buvo suteikiama reikalinga informacija, išduodamos pažymos, suteikiama reikalinga socialinė pagalba, deklaruojama gyvenamoji vieta ir kt. Buvo kuriama saugi ir švari aplinka bendruomenės nariams.



Seniūnas                                                                                                      Vytautas Andziulevičius
